Gotanda

Gotanda () on alue Tokiossa Shinagawan erillisalueen pohjoisosassa. Se on kasvanut vilkkaan Gotandan rautatieaseman ympärille. Aseman kautta kulkee muun muassa Yamanote-ympyrälinja, joka jakaa alueen kahteen osaan. Linjan länsipuolella sijaitsee Nishi-Gotandan kaupunginosa (’Länsi-Gotanda’), itäpuolella Higashi-Gotandan kaupunginosa (’Itä-Gotanda’). Alueen läpi itään Tokionlahden suuntaan virtaa Megurojoki.
Gotandan rautatieasema on liikenteen solmukohta, jonka ympäristössä sijaitsee liike- ja huvittelualueita. Aseman pohjoispuolisella ylängöllä on yläluokkaisia asuinalueita. Nishi- ja Higashi-Gotandan kaupunginosien yhteenlaskettu pinta-ala on 1,94 neliökilometriä, ja niissä on yhteensä noin 26 000 asukasta (elokuussa 2024).
Historia.
Nimi Gotanda, kirjaimellisesti ’viiden "tanin" [laajuinen] riisipelto’, lienee peräisin Megurojoen varren riisiviljelmiltä. Edo-kaudella 1600–1800 luvuilla alueen läpi kulki Nakahara-kaidō-niminen tiereitti. 1900-luvun alkupuolella Gotandaan kehittyi vilkas geishojen asuttama viihdealue ("hanamachi"). Erityisen nopeasti se kasvoi vuoden 1923 suuren Kantōn maanjäristyksen jälkeen, kun suuri osa Tokion itäosista tuhoutui. Gotandassa työskenteli noin 220 geishaa. Kaupunginosan tunnetuin "ryōtei"-ravintola oli vuonna 1925 avattu Shōsenkaku (松泉閣), joka sai suurine puutarhoineen lempinimen ”lähiön Hakonevuori” ("kōgai no Hakoneyama").
Toisen maailmansodan jälkeen Gotandaan syntyi monien muiden Tokion kaupunginosien tapaan suuri mustan pörssin tori. Vuonna 1965 liikemies Fukihara Hironobu rakennutti pommituksissa tuhoutuneen Shōsenkakun tilalle ylellisen keilailukeskuksen, jota mainostettiin ”maailman parhaaksi”. Sekin on sittemmin purettu asuinkerrostalon tieltä.
Historiallisesti Gotandassa oli paljon teollisuutta, tehdastyöntekijöitä palvelevaa viihdettä ja ”lemmenhotelleja”, minkä vuoksi alueella on ollut huono maine. Ennen sotaa Gotandan teollisuus palveli erityisesti Japanin sotateollisuutta. Myöhemmin aluetta on kehitetty ja sen maine on parantunut. Sinne valmistui esimerkiksi 100 metriä korkea Gotanda JP Building -monitoimikompleksi vuonna 2023.
Kaupunkikuva ja rakennukset.
Gotandan alue koostuu Higashi-Gotandan (’Itä-Gotanda’) ja Nishi-Gotandan (’Länsi-Gotanda’) kaupunginosista. Niiden naapurikaupunginosia ovat pohjoisessa Kami-Ōsaki sekä Minaton erillisalueen Shirokanedai ja Takanawa; idässä Kita-Shinagawa; etelässä Ōsaki, Togoshi, Hiratsuka ja Ebara sekä lännessä Koyama, Koyamadai ja Meguron erillisalueen Shimo-Meguro. Megurojoki ja Yamanote-rautatielinja kulkevat alueen läpi luoteesta kaakkoon.
Gotandan liikealue kauppoineen ja ravintoloineen on keskittynyt Gotandan rautatieaseman ympäristöön. Tämän lisäksi Gotandassa on toimisto- ja asuinkortteleita. Aseman pohjoispuolisella ylängöllä on yläluokkainen asuinalue, jossa sijaitsee myös suurlähetystöjä. Tällä alueella on myös NTT-yhtiön sairaala ja Seishin-yliopiston kampus. Aseman eteläpuolella sijaitsee TOC-yrityksen pääkonttori TOC Building.
Liikenne.
Gotandan alueen keskellä sijaitsee Gotandan rautatieasema, merkittävä risteysasema. Sitä palvelevat JR Higashi-Nihonin Yamanote-linja, Tōkyū-rautatieyhtiön Ikegami-linja ja Toei-metron Asakusa-linja. Lisäksi alueen länsiosassa sijaitsee Fudōmaen asema, jolla pysähtyy Tōkyūn Meguro-linja, ja itärajalla Ōsaki-hirokōjin asema, jolla pysähtyy Ikegami-linja.
Gotandan läpi kulkevat pohjois–eteläsuunnassa Tokion pääkaupunkimoottoritien linja 2 eli Meguro-linja ja Japanin valtatie 1 eli Sakurada-dōri. Muihin pääkatuihin lukeutuu Tokion prefektuurintie nro. 317 eli Yamate-dōri.